El Consell Agrari continua la lluita contra la plaga del cotonet en els cítrics
10 de febrer 2022

![](/media/wk4db3nq/c_cotonetmini.jpg?width=759&height=505&mode=max)

A la fi del mes passat, el Servei de Sanitat Vegetal de la Conselleria d'Agricultura informava el Consell Local Agrari de la possibilitat d'adquirir els dispositius d'atracció i mort per al control de _Delottococcus aberiae_, més conegut com cotonet de Sud-àfrica. El Consell, òrgan que depén de l'Ajuntament de Sagunt, ha rebut ja la resolució d'autorització excepcional per a la comercialització i l'ús de productes fitosanitaris, indicant que l'autorització tindrà efecte a partir de l'1 de febrer al 26 de maig de 2022 i del 17 al 21 d'octubre de 2022.

![](/media/ep2j4izs/c_ana-maría-quesada.jpg?width=380&height=253&mode=max)La presidenta del Consell Agrari, Ana María Quesada, ha assenyalat que: «**Continuem barallant contra esta plaga, com en qualsevol altra lluita. El que treballem a l'una i implementem les mesures que marca Conselleria és fonamental, perquè també és cert que si una part sí que ho fa i una altra part no el problema serà més difícil d'atallar**».

Així mateix, Quesada ha indicat sobre este problema que «**va en això la vida professional de moltes persones, i també la qualitat dels nostres cítrics, que és el que ens ajuda a exportar i vendre, i amb el que volem treballar per a millorar les condicions en què es realitzen totes les vendes**»

Ja el mes de desembre passat, des del Consell Agrari, es va informar els agricultors del municipi que es procediria a recollir les dades dels interessats a sol·licitar dispositius per a parany massiu fins al dia 10 de gener de 2022.

Els interessats que així ho van sol·licitar i consten en esta llista, hauran de presentar factura de compra dels dispositius a nom del titular que va realitzar la sol·licitud, i per la quantitat adjudicada al mteix titular. En este sentit, no s'admetran albarans i la factura haurà de ser oficial amb dades obligatòries com el número de lot.

Segons diverses converses amb el Servei de Sanitat Vegetal, el Consell Agrari remetrà periòdicament a este servei fins al 20 de febrer de 2022 les factures de compra dels dispositius que els agricultors vagen aportant. Este repartiment de dispositius, es realitzarà per a cobrir la meitat de la superfície declarada, en funció de les existències, sempre que l'agricultor s'encarregue de cobrir l'altra meitat de la superfície mitjançant la compra dels dispositius i la seua col·locació. S'haurà d'aportar factura de compra (recent) de dispositius per a parany massiu que s'ajusten quant a la composició, usos, plaga, cultiu i dosi a la resolució d'autorització excepcional del Ministeri d'Agricultura, Pesca i Alimentació en 2022.

En compliment del Reial decret 1311/2012, només podran subministrar-se productes fitosanitaris per a ús professional a titulars del carnet d'usuari professional de productes fitosanitaris. En el cas que el lliurament es realitze a nom d'una persona jurídica o del titular d'una explotació, qui reba el producte haurà d'acreditar que posseeix autorització o poder d'aquesta persona jurídica o titular d'explotació per a actuar i efectuar la recepció en el seu nom.

![](/media/ghvpgbwm/c_cotonet.jpg?width=760&height=506&mode=max)

Imatge de l'Institut Valencià d'Investigacions Agràries (IVIA)

*   [](http://www.facebook.com/sharer.php?u=https://aytosagunto.es/va/actualitat/el-consell-agrari-continua-la-lluita-contra-la-plaga-del-cotonet-en-els-citrics/ "Facebook")
*   [](http://twitter.com/share?url=https://aytosagunto.es/va/actualitat/el-consell-agrari-continua-la-lluita-contra-la-plaga-del-cotonet-en-els-citrics/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-consell-agrari-continua-la-lluita-contra-la-plaga-del-cotonet-en-els-citrics/ "Linked In")
*   [](mailto:?body=https://aytosagunto.es/va/actualitat/el-consell-agrari-continua-la-lluita-contra-la-plaga-del-cotonet-en-els-citrics/)